Ons raak nou weer stil in die Here se teenwoordigheid. Dink vir ‘n oomblik aan Hom as die Een wat ook in jou lewe alles wat goed is, doen. Dit is Hy wat nou hier by jou is om Homself aan jou te gee. Dink na oor alles wat jy die afgelope week van Hom ontvang het. Sê vir Hom dankie. Sing vir Hom. Na die lof- en aanbiddingsliedere word die groep weer stil. Een uit die groep lees Ps 125 voor en almal bid dit in hulle harte. Fluister die woorde: “Ek vertrou op U, Here…” drie maal.
Ons sê dikwels: “My Pa/Ma het altyd gesê…” Is daar iets spesifieks wat jy onthou wat vir jou lewenspad iets beteken het?
Draai nou 3-3 na mekaar toe. Deel julle bekommernisse met mekaar en bid vir mekaar. Onthou om die Here te dank vir die mooi dinge wat jy in jou broer/suster raaksien.
Loof en aanbid die Here wat nou hier by julle is uit julle harte. Kom dan tot rus by die God wat met liefde na jou kyk. Hoor sy stem wat jou op jou naam noem en sê: “Jy is my geliefde kind. Jy is vir my kosbaar.” Dink na oor wat hierdie woorde vir jou beteken, veral wanneer jy deur mense iets anders gemaak word as wie jy werklik is. Praat met Hom daaroor.
Lees die gedeelte met jou hart en klim in in die verhaal asof jy self daar is. Hoor sy stem wanneer Hy met julle groepie dissipels gesels. Hy vertel dat Hy gaan doodgemaak word, maar opstaan. Jy verstaan nie. Terwyl julle saam met Hom stap gesels die dissipels met mekaar. Dit klink na ‘n stryery. Sien die kindjie, Jesus se arm om hom. Hoe raak dit jou?
Die Here maak ons oë oop vir hulle wat ons tot nou toe as onbelangrik gesien het. Gaan “ontvang” hierdie week so ‘n “kindjie”, sodat jy Hom (Jesus) ontvang en die Vader wat Hom gestuur het.